
INFORMATĪVAIS ZIŅOJUMS
Par Eiropas Savienības Nodarbinātības, 
sociālās politikas, veselības un patērētāju lietu ministru padomes 
2026. gada 19. oktobra sanāksmē izskatāmajiem jautājumiem

2026. gada 19. oktobrī Luksemburgā notiks Eiropas Savienības (turpmāk – ES) Nodarbinātības, sociālās politikas, veselības un patērētāju lietu ministru padomes (turpmāk – Padome) sanāksme.

I DARBA KĀRTĪBA
1) Padomes secinājumi par līdztiesību kā ekonomiskās izaugsmes un konkurētspējas virzītājspēku ES (apstiprināšana)
Īrijas prezidentūra ir sagatavojusi secinājumus, kuros uzsver, ka līdztiesība un nediskriminācija ir ES pamatvērtības. Vienlaikus arī Eiropas Sociālo tiesību pīlārs un tā Rīcības plāns uzsver vienlīdzīgas iespējas, dzimumu līdztiesību, nabadzības un sociālās atstumtības novēršanu, personu ar invaliditāti iekļaušanu utt. Secinājumos norādīts, ka konkurētspējas, ilgtspējas un produktivitātes stiprināšana ir būtiska ES ekonomikas izaugsmei, tāpēc jebkuras barjeras un diskriminācija neļauj pilnībā izmantot pieejamā cilvēkkapitāla potenciālu.
Secinājumos dalībvalstis tiek aicinātas cīnīties pret dzimumu stereotipiem, turpināt īstenot savas stratēģijas vai plānus, lai sekmētu līdztiesību, atbalstīt pasākumus, kas sekmē sieviešu uzņēmējdarbību, stiprināt politikas nodarbinātības līmeņa starp dzimumiem, darba samaksas un pensiju atšķirību mazināšanai u.c. Savukārt Eiropas Komisija (turpmāk – Komisija) tiek aicināta izstrādāt priekšlikumu par aprūpi, kas atzīst gan apmaksātas, gan neapmaksātas aprūpes formas, turpināt iekļaut nediskriminācijas apsvērumus ES politikās, sekmēt datu ievākšanu un analīzi, kā arī atbalstīt dalībvalstis, tostarp finansiāli, projektos par līdztiesības datu ievākšanu un izmantošanu u.c.
Latvijas nostāja:
Latvija atbalsta secinājumu apstiprināšanu. Latvija novērtē ES centienus līdztiesības jomā, kas saskan ar Latvijas dzimumu līdztiesības politikas ietvarā noteiktajiem rīcības virzieniem, kas ir vērsti uz sieviešu un vīriešu vienlīdzīgu iespēju veicināšanu izglītībā un darba tirgū, mazinot dzimumu stereotipus un aizspriedumus, radot priekšnoteikumus darba un privātās dzīves saskaņošanai, kā arī ar dzimumu saistītas vardarbības novēršanu un atbalsta pilnveidošanu vardarbības ģimenē gadījumos.
Sieviešu un vīriešu vienlīdzīgu tiesību un iespēju veicināšanas plāns 2024.-2027. gadam apstiprināts 2024. gada 18. jūnijā ar Ministru kabineta rīkojumu Nr. 500.

2) Līdztiesības nodrošināšana Eiropas Savienībā: mūsu vērtības praksē (viedokļu apmaiņa)
Īrijas prezidentūra ir sagatavojusi diskusiju dokumentu, kurā uzsver, ka līdztiesība un nediskriminācija ir ES pamatvērtības. Vienlaikus tiek norādīts gan uz ES tiesiskā regulējuma attīstību, gan politikām un stratēģijām ES un dalībvalstu līmenī, kas ir būtiski instrumenti, sekmējot līdztiesību un nediskrimināciju.
Padomes sanāksmē plānota viedokļu apmaiņa, balstoties uz šādiem Īrijas prezidentūras sagatavotiem jautājumiem:
· Kādi ir bijuši līdztiesības un nediskriminācijas progresa nozīmīgākie sociālie un ekonomiskie ieguvumi pēdējos gados?
· Ņemot vērā, ka joprojām pastāv diskriminācija un nelīdztiesība ES, kādas darbības dalībvalstīm kopīgi būtu jāizvirza nākamajos piecos gados, lai sekmētu līdztiesību un sniegtu izmērāmus rezultātus, un kā to vislabāk var atbalstīt ES līmenī?
Latvijas nostāja:
[bookmark: _Hlk222844774]Līdz šim ES līmenī īstenoti nozīmīgi pasākumi, lai līdztiesība un sieviešu un vīriešu vienlīdzīgas iespējas un tiesības tiktu nodrošinātas dažādās dzīves jomās, piemēram, darba un privātās dzīves saskaņošanā, kas ir būtiski gan ekonomiskās izaugsmes, gan nākotnes izaicinājumu kontekstā, kas saistīti ar demogrāfiskajām tendencēm. 
Ar dzimumu saistīti stereotipi ir viens no galvenajiem iemesliem ar dzimumu saistītajām atšķirībām izglītībā un karjeras izvēlē, kas veicina segregāciju arī darba tirgū un nevienlīdzīgu darba samaksu starp vīriešiem un sievietēm. Tāpat negatīvi ar dzimumu saistīti stereotipi veicina vardarbības ģimenē un ar dzimumu saistītas vardarbības izplatību, tāpēc ir nepieciešams diskutēt par risinājumiem, īpaši izglītības kontekstā, kā mazināt negatīvo stereotipu ietekmi un izplatību jauniešu vidū. Īpaši būtiski ir par dzimumu līdztiesības jautājumiem uzrunāt zēnus un vīriešus.
Vienlaikus iekļaujošas sabiedrības veidošanā nozīmīga loma ir personu ar invaliditāti iespējām dzīvot neatkarīgi. Lai šīs iespējas īstenotu, būtiski ir sniegt atbalstu personām ar invaliditāti - gan izglītības sistēmas visos līmeņos, gan iekļaujoties darba tirgū un nodarbinātības laikā, gan saņemot kvalitatīvus sociālos un veselības aprūpes pakalpojumus, kā arī nodrošinot piekļuvi kultūrai, sabiedriskajam transportam, informācijai un tehnoloģijām. Nodarbinātība un no darba gūtie ienākumi ir viens no priekšnosacījumiem neatkarīgai dzīvei sabiedrībā, tāpēc jo īpaši ir jāstiprina iekļaujoša un kvalitatīva izglītība, kuras ietvaros tiek ņemtas vērā bērnu un jauniešu dažādās vajadzības, prasmes un spējas, lai sekmētu viņu iespējas nākotnē iekļauties darba tirgū.
Pēdējos gados līdztiesības un nediskriminācijas veicināšana invaliditātes jomā Latvijā ir sekmējusi personu ar invaliditāti sociālo iekļaušanu, neatkarīgas dzīves veidošanas iespējas un līdzdalību sabiedriskajos procesos. Pilnveidojumi un ieguldījumi piekļūstamības veicināšanai, individualizētu pakalpojumu attīstībai, mērķētāku nodarbinātības atbalsta instrumentu ieviešanai  un cilvēktiesībās balstītas pieejas nostiprināšanā ir veicinājuši personu ar invaliditāti lielāku iesaisti darba tirgū, izglītībā un ikdienas socializēšanās procesos, tādējādi mazinot nevienlīdzības un diskriminācijas riskus un sekmējot ilgtspējīgāku cilvēkresursu izmantošanu.
Latvija uzskata, ka nākamajos piecos gados jāstiprina sistemātiska pieeja vides, informācijas, satura un pakalpojumu piekļūstamībai, ņemot vērā personu ar dažādiem funkcionāliem traucējumiem un senioru vajadzības. Piekļūstamība jānodrošina visā pakalpojuma saņemšanas procesā, sākot ar informācijas iegūšanu un digitālo risinājumu lietošanu līdz fiziskai piekļuvei un satura uztverei. Būtiski ievērot universālā dizaina principus un iesaistīt pašus lietotājus risinājumu izstrādē un novērtēšanā, lai uzlabojumi nodrošinātu praktiski izmantojamas līdzdalības iespējas. Līdztekus digitālo pakalpojumu attīstībai nepieciešams stiprināt digitālās prasmes un nodrošināt atbalstu to izmantošanā, īpaši personām ar funkcionāliem traucējumiem un senioriem. ES līmenī šo darbu varētu atbalstīt ar pieredzes apmaiņu, piekļūstamu risinājumu izstrādes finansējumu un kopīgu pieeju izstrādi piekļūstamības un lietotāju pieredzes novērtēšanai.
Latvija uzskata, ka nākamajos piecos gados īpaša uzmanība jāpievērš diskriminācijas risku mazināšanai digitālajā vidē un vienlīdzīgu iespēju nodrošināšanai tehnoloģiju attīstības procesā. Pieaugot tehnoloģisko iespēju, t.sk.  mākslīgā intelekta rīku, izmantošanai, ir svarīgi nodrošināt, ka tie neveicina esošos aizspriedumus vai nevienlīdzību darba tirgū, izglītībā un pakalpojumu pieejamībā personām ar invaliditāti.

Sieviešu un vīriešu vienlīdzīgu tiesību un iespēju veicināšanas plāns 2024.-2027. gadam apstiprināts 2024. gada 18. jūnijā ar Ministru kabineta rīkojumu Nr. 500 un Plāns personu ar invaliditāti vienlīdzīgu iespēju veicināšanai 2024.-2027. gadam apstiprināts 2024. gada 21. maijā ar Ministru kabineta rīkojumu Nr.396.

3) Padomes Ieteikums par cīnu pret mājokļu atstumtību, tostarp bezpajumtniecību (pieņemšana)
2026. gada 6. maijā līdz ar ES pretnabadzības pakotni Komisija publicēja Ieteikumu, kas ietver vadlīnijas dalībvalstīm sociālās atstumtības apkarošanā un jo īpaši neaizsargātu personu un bezpajumtnieku mājokļa atstumtības novēršanai un risināšanai.
Ieteikumā dalībvalstīm tiek rosināts pieņemt vai pārskatīt ietvarus cīņai pret mājokļa atstumtību un bezpajumtniecību, noteikt nedrošas situācijas saistībā ar mājokli, izstrādāt pasākumus mājokļa atstumtības un bezpajumtniecības mazināšanai, kā arī noteikt atbilstošus un izmērāmus mērķus. Vienlaikus ietverti arī ieteikumi vairākās specifiskās jomās: personu, kas pakļautas mājokļa atstumtībai, identificēšana, mājokļa atstumtības novēršana, atbalsts bezpajumniekiem, piekļuve atbilstošiem un drošiem mājokļa risinājumiem, uzraudzība, novērtēšana un pārvaldība.
Latvijas nostāja:
Latvija atbalsta Ieteikuma pieņemšanu. Lai gan mājokļu politika primāri ir dalībvalstu kompetencē, mājokļu pieejamība un ar to saistītie izaicinājumi arvien vairāk iegūst pārrobežu dimensiju un ir nozīmīgi ES līmenī. Latvija uzsver, ka mājokļa atstumtības problemātika ir cieši saistīta ar nodarbinātības iespējām un darba tirgus iekļautību, darba spēka mobilitāti, ekonomikas konkurētspēju, kā arī sociālās aizsardzības sistēmas efektivitāti. Tādejādi integrēta pieeja mājokļu pieejamībai ir būtiska, lai risinātu sociālās nevienlīdzības un ekonomiskās attīstības izaicinājumus. 
Latvija īpaši uzsver nepieciešamību veicināt pieejamu mājokļu piedāvājuma attīstību, tai skaitā īres segmentā, stiprināt atbalstu mazaizsargātām iedzīvotāju grupām, kuras ir visvairāk pakļautas mājokļa atstumtības riskam, un mazināt reģionālās atšķirības mājokļu pieejamībā.
Labklājības ministrijas sagatavotā pozīcijā Nr.1 par Eiropas Savienības pretnabadzības pakotni: Eiropas Komisijas paziņojums par Eiropas Savienības pretnabadzības stratēģiju: nabadzības risināšana un novēršana no bērnības līdz vecumdienām; Eiropas Komisijas paziņojums par bērnu nabadzības loka pārraušanu – Eiropas Garantijas bērniem stiprināšana; Priekšlikums Padomes Ieteikumam par cīņu pret mājokļa atstumtību; Eiropas Komisijas paziņojums par Stratēģijas par personu ar invaliditāti  tiesībām uzlabošanu līdz 2030. gadam – apstiprināta Ministru kabineta 2026. gada 16. jūnija sēdē un izskatīta Saeimas Eiropas lietu komisijas 2026. gada 19. jūnija sēdē.

4) Kvalitatīvu darbavietu akts: sociālā Eiropa darba vietā (viedokļu apmaiņa)
Īrijas prezidentūra ir sagatavojusi diskusiju dokumentu, kurā uzsver, ka Eiropas konkurētspējas darba kārtībā ir iekļautas vairākas iniciatīvas. Kā viena no tām ir arī Kvalitatīvu darbavietu akts, ko Komisija, ņemot vērā arī iepriekš notikušās konsultācijas ar sociālajiem partneriem, plāno publicēt 2026. gada 4. ceturksnī. 
Padomes sanāksmē plānota viedokļu apmaiņa, balstoties uz šādu Īrijas prezidentūras sagatavoto jautājumu:
· Ko ministri sagaida no Kvalitatīvu darbavietu akta, ņemot vērā piecas dimensijas, kas tika ietvertas konsultācijās (algoritmiskā pārvaldība un mākslīgā intelekta izmantošana darba vietā, darba drošība un veselības aizsardzība, tiesības atvienoties un attālinātais darbs, darbinieku tiesības apakšuzņēmēju ķēdēs, taisnīga digitālā un zaļā pārkārtošanās)?
Latvijas nostāja:
Darbavietu kvalitāte un pienācīga darba samaksa ir būtiski aspekti, lai nodrošinātu pilnvērtīgu dalību darba tirgū, sekmētu vienlīdzīgas iespējas, kā arī veicinātu ekonomisko un sociālo konverģenci. Kvalitatīvu darbavietu nodrošināšanai Latvija uzsver arī nepieciešamību nodrošināt samērīgu, praktiski īstenojamu un uz rezultātu vērstu pieeju, kas balstīta uz ietekmes izvērtējumu, nepieļaujot nesamērīga administratīvā sloga pieaugumu, īpaši mazajiem un vidējiem uzņēmumiem. Tāpēc pamatā ir jākoncentrējas uz esošo tiesību aktu pilnvērtīgu īstenošanu, savukārt attiecībā uz jebkuru jaunu tiesību akta priekšlikumu ir nepieciešams visaptverošs izvērtējums.
Darbavietu kvalitāte ir gan būtisks sociālās drošības rādītājs, gan arī atspoguļo ekonomikas produktivitātes līmeni, aptverot dažādas dimensijas. Latvijā līdz šim lielāks uzsvars šajā jomā ir likts uz darba drošību un veselības aizsardzību, kā arī darba samaksu. Darba drošības un veselības aizsardzības jomā Latvija uzskata, ka ir būtiski pēc iespējas drīzāk pārskatīt Displeju direktīvu un Darba vietu direktīvu. Pašreizējais regulējums ilgstoši nav ticis būtiski atjaunināts un vairs pilnvērtīgi neatspoguļo darba vides un tehnoloģiju attīstību. Savlaicīga regulējuma modernizācija ir svarīga, lai nodrošinātu efektīvu darbinieku drošības un veselības aizsardzību mūsdienu darba vidē. 
Vienlaikus mākslīgajam intelektam ir potenciāls uzlabot darbavietu kvalitāti, gan veicinot tehnoloģisko attīstību, gan arī padarot dažādus darba procesus efektīvākus. Tāpēc svarīgi, lai Kvalitatīvu darbavietu akts visas minētās dimensijas skata kopsakarā, ņemot vērā to savstarpējo saistību. 
Līdz ar to kopumā ir būtiski, lai topošais ietvars risina darba tiesību jautājumus, kuri ir aktuāli šodienas darba tirgū. Šis tendences ietver ne tikai darba drošību un veselības aizsardzību un darba samaksu, bet arī jautājumus, kas saistīti ar mākslīgo intelektu un algoritmisko pārvaldību darba vietā, darbinieku tiesību aizsardzību uzņēmumu apakšuzņēmumu ķēdēs, taisnīgas pārkārtošanās un klimata pārmaiņu procesā u.c., kā Komisija ir uzsvērusi arī konsultācijās ar sociālajiem partneriem.
Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr. 616.

5) Eiropas semestris 2026
a) Galvenie nodarbinātības izaicinājumi: Nodarbinātības komitejas galvenie vēstījumi, kas balstīti uz Ikgadējo nodarbinātības snieguma ziņojumu un Nodarbinātības pārraudzības instrumentu (uzklausīšana)
b) Galvenie sociālās jomas izaicinājumi: Sociālās aizsardzības komitejas galvenie vēstījumi, kas balstīti uz Sociālās aizsardzības pārraudzības instrumenta pārskatu (uzklausīšana)
Nodarbinātības komiteja ir sagatavojusi galvenos vēstījumus, kuros uzsver, ka 2025. gadā ES darba tirgus bija noturīgs. Vairākumā ES dalībvalstu bija vērojams nodarbinātības līmeņa pieaugums, pieaugot arī jauniešu nodarbinātības līmenim. Vienlaikus vecāka gadagājuma cilvēkiem joprojām ir lielāka iespēja nonākt bezdarba situācijā, kā arī saglabājas nodarbinātības līmeņa atšķirības starp dzimumiem. Nodarbinātības komiteja secina, ka ir būtiskas atšķirības starp ienākumu, kā arī nabadzības strādājošo vidū rādītajiem. 
Galvenajos vēstījumos tiek uzsvērtas kvalitatīvas darbavietas, kas ir pamats produktivitātes pieaugumam, līdzdalībai darba tirgū, sociālajai kohēzijai un konverģencei, ietverot arī Darba vietu kvalitātes monitoringa ietvaru ar darba vietu kvalitāti raksturojošo indikatoru salīdzinājumu starp ES dalībvalstīm. Kopumā nākamajos gados tiek prognozēta mērena izaugsme. Savukārt attiecībā uz ES galvenajiem mērķiem ir vērojams labs progress nodarbinātības līmeņa pieaugumā, bet progress ir nepietiekams attiecībā uz pieaugušo dalību mācībās.
Sociālās aizsardzības komiteja ir sagatavojusi galvenos vēstījumus, kuros uzsver, ka 2025. gads iezīmē pozitīvas tendences attiecībā uz iedzīvotāju, tostarp ar zemiem ienākumiem, pirktspēju. Vienlaikus saglabājās nenoteiktība saistībā ar nestabilo ģeopolitisko situāciju, kas palielina inflācijas pieauguma risku. Sociālās aizsardzības komiteja norāda uz problēmām, kas saistītas ar nabadzību un sociālo atstumtību, teritoriālo nevienlīdzību, piekļuvi pienācīgam mājoklim, enerģētisko nabadzību u.c. Lai sasniegtu nabadzības samazināšanas mērķus līdz 2030. gadam, ir nepieciešami koordinētāki un ilgstošāki centieni. 2025. gadā nedaudz samazinājās bērnu nabadzība un sociālā atstumtība, tomēr arī šeit ir nepieciešami papildu pasākumi.
Galvenajos vēstījumos tiek uzsvērta arī integrēta atbalsta nozīme, kas apvieno ienākumu atbalstu un līdzdalību darba tirgū, kā arī piekļuvi sociālajiem un pamatpakalpojumiem. Papildus tiek norādīts uz pieejamiem un kvalitatīviem ilgstošās aprūpes pakalpojumiem un pieejamu mājokli.
Latvijas nostāja: 
Latvija pieņem zināšanai Nodarbinātības komitejas un Sociālās aizsardzības komitejas galvenos vēstījumus.
Latvija novērtē, ka 2026. gada Eiropas semestrī galvenais uzsvars likts uz ES un tās dalībvalstu konkurētspēju, risinot arī sociālekonomiskās konverģences izaicinājumus, tajā skaitā mērķtiecīgi pilnveidojot pieaugušo prasmes un veicinot pārkvalifikāciju, kā arī liekot uzsvaru uz darba vietu kvalitāti.
Ekonomikas ministrijas sagatavotā pozīcija Nr. 1 par 2026. gada Eiropas semestri: 2026. gada Eiropas Savienības Padomes rekomendācija eurozonas ekonomikas politikai, Eiropas Savienības Padomes secinājumi par 2026. gada Agrās brīdināšanas mehānisma ziņojumu, 2026. gada Vienotais nodarbinātības ziņojums, Eiropas Savienības Padomes Ieteikums par cilvēkkapitālu Eiropas Savienībā – apstiprināta Ministru kabineta 2026. gada 20. janvāra sēdē un Saeimas Eiropas lietu komisijas 2026. gada 16. janvāra sēdē.

II LATVIJAS DELEGĀCIJA
Salvis Draviņš, vēstnieks - Latvijas Republikas pastāvīgā pārstāvja ES vietnieks;
Ineta Tāre, Labklājības ministrijas Starptautiskās sadarbības un ES politikas departamenta direktore;
Lelde Kēla, Labklājības ministrijas nozares padomniece Latvijas Republikas Pastāvīgajā pārstāvniecībā ES;
Maksims Ivanovs, Labklājības ministrijas nozares padomnieks Latvijas Republikas Pastāvīgajā pārstāvniecībā ES.

III SASKAŅOŠANA
	Informatīvais ziņojums saskaņots ar Ārlietu ministriju, Ekonomikas ministriju, Finanšu ministriju, Izglītības un zinātnes ministriju, Kultūras ministriju un Tieslietu ministriju.
	Informatīvais ziņojums nosūtīts izskatīšanai Latvijas Darba devēju konfederācijai un Latvijas Brīvo arodbiedrību savienībai. 

Labklājības ministra p.i.
zemkopības ministrs                                                                                                         U.Augulis

